
[bookmark: TextBodyBegin]Európsky parlament,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže Maria Šahbázová, kresťanské dievča z Lahore, mala 13 rokov, keď bola unesená a nútená konvertovať na islam a uzavrieť manželstvo so svojím únoscom; keďže jej rodina tvrdí, že svoje vyhlásenia urobila pod nátlakom a z donútenia; keďže napriek listinným dôkazom potvrdzujúcim jej neplnoletosť a sfalšovaným sobášnym dokumentom pakistanský federálny ústavný súd v marci 2026 potvrdil jej konverziu a manželstvo a nariadil jej zostať so svojím únoscom;
B.	keďže v Pakistane pretrváva dobre zdokumentovaný model únosov, nútenej konverzie a nútených manželstiev neplnoletých dievčat patriacich k hinduistickým, kresťanským a iným náboženským menšinám; keďže podľa údajov OSN z roku 2025 bolo spomedzi žien a dievčat postihnutých nútenou konverziou prostredníctvom manželstva približne 75 % hinduistiek a 25 % kresťaniek; keďže chudoba a marginalizácia zvyšujú zraniteľnosť dievčat;
C.	keďže pakistanská vláda nedávno navrhla vnútroštátny rámec na ukončenie detských manželstiev zameraný na posilnenie ochrany maloletých; keďže v niektorých provinciách boli prijaté právne predpisy proti detským manželstvám, ktorými sa zvyšuje minimálny vek na uzavretie manželstva na 18 rokov, ktoré však nie sú dostatočne presadzované;
D.	keďže kresťania, ktorí sú najväčšou náboženskou komunitou na svete, patria v Pakistane k najtvrdšie prenasledovaným náboženským komunitám, o čom svedčí prípad Marie Šahbázovej;
E.	keďže prípad Marie Šahbázovej je symbolom širšieho porušovania ľudských práv, ktorému čelia menšiny v Pakistane, vrátane svojvoľného zadržiavania, nedobrovoľných zmiznutí, obťažovania novinárov a občianskej spoločnosti a zneužívania zákonov o rúhaní, boji proti terorizmu a počítačovej kriminalite;
1.	dôrazne odsudzuje únos, nútenú konverziu na islam, detské manželstvo a rozsudok v prípade Marie Šahbázovej a podobné prípady zneužívania neplnoletých dievčat patriacich k náboženským menšinám v Pakistane;
2.	vyzýva pakistanskú vládu, aby zabezpečila transparentné a nezávislé vyšetrovanie všetkých prípadov týkajúcich sa maloletých alebo obvinení z donucovania a aby zabezpečila účinné stíhanie páchateľov a bezpečný návrat unesených dievčat;
3.	vyzýva pakistanské orgány, aby zabezpečili okamžitú ochranu Marie Šahbázovej, poskytli jej prístup k právnemu zastúpeniu, k nezávislej psychologickej podpore a k svojej rodine a aby dôkladne, transparentne a nestranne preskúmali jej prípad, pričom budú plne rešpektovať riadny proces a najlepší záujem dieťaťa a umožnia organizáciám pre ľudské práva nezávisle monitorovať jej situáciu;
4.	dôrazne odsudzuje systematické prenasledovanie kresťanov v Pakistane a zdôrazňuje, že únos, nútená konverzia a detské manželstvo Marie Šahbázovej treba vnímať v širšom kontexte diskriminácie, násilia a zastrašovania, ktorému čelí kresťanská komunita v krajine; žiada, aby Pakistan zrušil svoje zákony o rúhaní a ukončil prenasledovanie kresťanov a iných náboženských menšín;
5.	naliehavo vyzýva pakistanské súdnictvo, aby dodržiavalo zásady právneho štátu a zabezpečilo, aby sa všetky konania týkajúce sa dievčat patriacich k menšinám viedli bez vonkajšieho tlaku, zastrašovania alebo donucovania; v tejto súvislosti zdôrazňuje potrebu štruktúrovaného budovania kapacít v rámci súdnictva;
6.	víta legislatívne kroky prijaté v niektorých provinciách proti detským manželstvám a naliehavo vyzýva Pakistan, aby prijal a v plnej miere vykonával vnútroštátny rámec na ukončenie detských manželstiev a vykonával a presadzoval provinčné právne predpisy; vyzýva ostatné provincie, aby prijali a vykonávali rovnocenné právne predpisy;
7.	nabáda Pakistan, aby vytvoril vnútroštátny mechanizmus na vybavovanie sťažností rodín unesených alebo násilne konvertovaných dievčat patriacich k menšinám, a vyzýva na komplexnú podporu obetí vrátane bezpečných útulkov, právnej pomoci, psychologického poradenstva a programov opätovného začlenenia; požaduje riešenie základných príčin nútených manželstiev a konverzie vrátane rodovej nerovnosti, chudoby, sociálneho vylúčenia a diskriminácie na základe kasty, rodu a náboženstva a cielené ochranné opatrenia pre dievčatá patriace k menšinám, ktoré čelia diskriminácii, s osobitným dôrazom na prístup k vzdelávaniu a sociálnej ochrane;
8.	vyzýva EÚ a členské štáty, aby systematicky nastoľovali otázku nútených konverzií a manželstiev a ochrany náboženských a iných menšín, politických oponentov, novinárov, občianskej spoločnosti a obhajcov a aktivistov v oblasti ľudských práv v dvojstranných dialógoch s Pakistanom, a to aj v rámci monitorovania všeobecného systému preferencií plus; pripomína, že neschopnosť účinne plniť svoje záväzky v oblasti ľudských práv vrátane práv žien a detí by mala viesť k odňatiu štatútu Pakistanu v rámci VSP+;
9.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku a vláde a parlamentu Pakistanu.

